[{"text_idx": "#000001", "text": "Mae dau berson ar goll a phedwar yn cael triniaeth ysbyty yn dilyn ffrwydrad ar safle gwaith dur yng Nghaerdydd."}, {"text_idx": "#000002", "text": "Mae'r ta\u0302n bellach wedi ei ddiffodd, ac mae'r gwasanaethau brys yn chwilio am ddau weithiwr wedi'r ffrwydrad ar safle Celsa Steel yn ardal Sblot."}, {"text_idx": "#000005", "text": "Cafodd pumed person anafiadau, ond nid oedd angen cludo'r person i'r ysbyty."}, {"text_idx": "#000008", "text": "Dywedodd y bwrdd iechyd y gall fod oedi i gleifion sydd ddim angen gofal brys yn yr ysbyty, ac maen nhw'n annog pobl i ddewis yn ddoeth a defnyddio'r gwasanaeth sydd fwyaf addas i'w hanghenion."}, {"text_idx": "#000009", "text": "Disgrifiad o\u2019r llun, Mae ambiwlans awyr wedi glanio ar gae ysgol ger safle Celsa"}, {"text_idx": "#000010", "text": "Cafodd Gwasanaeth Ta\u0302n ac Achub De Cymru eu galw am 10:30 ac aeth injan da\u0302n a sawl ambiwlans i'r safle."}, {"text_idx": "#000011", "text": "Dywedodd y Gwasanaeth Ambiwlans fod pump o bobl wedi eu hanafu."}, {"text_idx": "#000012", "text": "Roedd y ta\u0302n ar lawr gwaelod yr adeilad."}, {"text_idx": "#000013", "text": "Dywedodd dyn busnes lleol, oedd ddim am gael ei enwi, ei fod wedi clywed \"ffrwydrad mawr ac wedi gweld mwg yn codi\"."}, {"text_idx": "#000014", "text": "\"Mae 'na lawer o heddlu a sawl injan da\u0302n wedi mynd mewn i'r gwaith dur. Mae o leia' un ambiwlans yno.\""}, {"text_idx": "#000015", "text": "Ychwanegodd: \"Roedd yn ffrwydrad anferth, tipyn o beth. Fe wnaeth ein hadeilad ni ysgwyd - rydyn ni rhyw 100 i200 llath o'r safle."}, {"text_idx": "#000016", "text": "\"Roedd 'na fwg trwchus du a llawer ohono.\""}, {"text_idx": "#000017", "text": "Dywedodd Helen Vernon, sy'n gweithio mewn meithrinfa agos: \"Es i allan a dywedodd PCSO bod ffrwydrad mawr wedi bod. Dyna i gyd oedden nhw'n gallu dweud wrtha i."}, {"text_idx": "#000018", "text": "\"Fe glywson ni glec uchel iawn. Dywedodd cydweithiwr, oedd yn y 'stafell staff, bod y to wedi ysgwyd.\""}, {"text_idx": "#000019", "text": "Dywedodd llefarydd ar ran undeb y gweithwyr dur, Community: \"Mae'r adroddiadau o ffrwydrad ar safle gwaith dur Celsa yng Nghaerdydd yn bryderus iawn."}, {"text_idx": "#000020", "text": "\"Mae aelod o'n ti\u0302m rhanbarthol ar y ffordd i'r safle i weld pa gymorth allwn ni gynnig a cheisio cael eglurder ar yr hyn ddigwyddodd.\""}, {"text_idx": "#000021", "text": "Prif StraeonAmhariad i deithwyr Trafnidiaeth Cymru i barhauPublished6 awr yn o\u0302lCyhoeddi enillydd Tlws John a Ceridwen HughesPublished1 awr yn o\u0302lAil berson wedi marw ar o\u0302l gwrthdrawiad CaerffiliPublished7 awr yn o\u0302l"}, {"text_idx": "#000024", "text": "Ail berson wedi marw ar o\u0302l gwrthdrawiad Caerffili"}, {"text_idx": "#000028", "text": "Cwis: Cysylltiadau Cymru a Ffrainc"}]